Kamenk (lidn, Venäma)

Kamenk (ven.: Ка́менка) om Venäman lidn da lidnankund Penzan agjan keskuzpalan päivlaskmas. Se om Kamenkan rajonan administrativižeks keskuseks da palaks. Istorii Eländpunktan aluz om pandud amuiženno kiviženno bradindsijanno 18. voz'sadan augotišes kuti žilo nügüdläiženke nimenke. Žilon toine nimi oli Dmitrijevskoje ph. Dmitrii Salonikilaižen jumalanpertin mödhe, mainitaškanzihe vspäi 1717. Kätihe rajonan keskuseks vl 1928, radnikžiloks vn 1944 15. päiväl kezakud. Se sai lidnan statusad vn 1951 sulakun 18. päiväspäi. Kamenk šingotase maižanduztehnikan tegimel, sauvondmaterialiden pästandal (savič, raudbetontegesed, putegesed), sömtegimištol (järed sahartegim, voitegim, leibtegim, oludtegim, surintegim, maploduiden konservedheotand). Geografijan andmused Lidn sijadase rajonan keskuzpalan pohjoižes, Atmis-jogen hural randal tobjimalaz (ven.: Атмис 114 km pitte, Mokšan üläjoksmusen hura ližajogi), 180 m ü.m.t. keskmäižel korktusel. Matkad Penzhasai om kuz'kümne koume kilometrad päivnouzmha orhal, 80 km avtotel vai 86 km raudtel. Toižed lähembaižed lidnad oma Belinskii 49 km suvipäivlaskmha orhal vai 55 km avtotedme, i Alalomov 46 km lodeheze-pohjoižhe orhal, 73 km avtotedme vai raudtedme. «Penz — Tambov»-avtote ümbärdab lidnad suvespäi. Belinskai-raudtestancii (ven.: Белинская) radab lidnan keskuzpalas «Penz — Moršansk»-raudtekeskustal vspäi 1874, edel voziden 1918..1925 stancijan nimituz oli Vojeikovskai (ven. Воейковская). Toine stancii om Sel'maš raudteplatformanke, om avaitud vspäi 1958. Tobmuz Kamenk om lidnankundan üks'jäižeks eländpunktaks. Lidnankundan pind — 31,82 km². Edeline lidnan Administracijan pämez' om Väčeslav Moiseev (kül'mku 2019 — sügüz'ku 2021). Eläjad Vl 1939 lidnan ristitišt oli 8 265 eläjad. Vn 2010 Venäman rahvahanlugemižen mödhe lidnan eläjiden lugu oli 39 577 ristitud, rajonan kaks' koumandest, vn 2021 — 33 491 ristitud. Vl 2017 lidnan ristitišt oli 36 566 eläjad. Kaikiš suremb lidnan ristitišt oli 45..46 tuhad eläjid vll 1995−1998 (46 700 rist. vl 1996). Rahvahad (ozutadud rahvahudenke vl 2010): venälaižed — 88,4 %, totarlaižed — 4,9 %, toižed rahvahad — 6,7 %. Ortodoksižen hristanuskondan kaks' jumalanpertid ratas lidnas: ph. Dmitrii Salonikilaižen i ph. Aleksandr Nevalaižen. Islaman pühäpert' om avaitud vspäi 1999. Openduz Lapsiden opendusen aluzkundad oma nell'toštkümne nomeruidud päivkodid (nomer 1..6, 9, 11..16, 18), aluzškol nomer 10, seičeme keskškolad (nomer 1, 2, 4, 5, 7..9), ehtal'ne škol nomer 1, rajonan lapsiden da norišton sädamižen šingotesen keskuz, rajonan čomamahtoiden škol, kaks' sportškolad (nomer 1 i Dorožnik «Tesauvoi»). Kamenkan tehmižtehnologijoiden da edheotaikundan tehnikum om lidnan professionaližen opendusen aluzkundaks. Galerei Homaičendad Irdkosketused Lidnan Administracijan lehtpoled rajonan kamenka.pnzreg.ru-saital. (ven.)